Diari Oficial de la Generalitat Valenciana


Sumari del DOGV 5461, del 01-03-2007 (2007/2485)

ORDE de 23 de gener de 2007, de la Conselleria de Cultura, Educació i Esport, per la qual es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5461

Data del DOGV
:   01-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2485


Data del document
:   23-01-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * administració local
    * ajuda pública
    * suport econòmic
    * arxiu
    * suport òptic
    * protecció del patrimoni

La Generalitat té competències plenes en matèria d'arxius i un dels seus objectius és la conservació del patrimoni documental valencià. Una part molt important d'este patrimoni es localitza en els arxius municipals, molts dels quals no tenen els mitjans suficients per a poder atendre a la conservació de la seua documentació. Per a complir amb este objectiu, la Conselleria de Cultura, Educació i Esport té el propòsit de subvencionar els ajuntaments i organismes autònoms municipals que desenvolupen projectes de digitalització de la documentació històrica del seu arxiu.
En conseqüència, fent ús de les facultats que em conferix l'art. 35 de la Llei de la Generalitat 5/1983, de 30 de desembre, de Govern Valencià,
ORDENE
Primer
Es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana i s'aproven les bases de la present convocatòria (annex I) i el model d'instància (annex II)., el model de fitxa de manteniment a tercers (annex III) i el formulari del cens guia d'arxius de la Comunitat Valenciana (annex IV).
Segon
Les ajudes es concediran a càrrec de l'aplicació pressupostària 33.14.72.406.22.6, línia codi comptable T5553000, per un import màxim de 30.000. Euros, de conformitat amb el que disposa la Llei 11/2006, de 27 de desembre, de Presupostos de la Generalitat per a l'exercici 2007 (DOCV de 29 de desembre de 2006).
Disposicions finals
Primera
Es delega en la Direcció General d'Arxius i Innovació Tecnològica la facultat de resoldre la concessió d'estes subvencions i se l'autoritza perquè, en l'àmbit de les seues competències, adopte les mesures necessàries per a l'aplicació i desenvolupament de la present Orde.
Segona
La present Orde produirà efecte des de l'endemà de la seua publicació en el Diari Oficial de la Comunitat Valenciana.
Contra el present acte, que posa fi a la via administrativa, la persona interessada podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la seua publicació. Tot això de conformitat amb el que establixen els articles 10, 14 i 46 de la Llei Reguladora de la Jurisdicció Contenciosa Administrativa.
València, 23 de gener de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases per què es convoca concurs públic per a la concessió d'ajudes per a la digitalització de la documentació històrica dels arxius municipals de la Comunitat Valenciana.
Primera. Objecte
La present convocatòria té com a objecte la concessió d'ajudes que contribuïsquen al finançament dels gastos derivats de la digitalització de la documentació històrica dels arxius municipals de la Comunitat Valenciana anterior a 1800, per a assegurar la conservació del patrimoni documental valencià. La digitalització es realitzarà en color en format TIFF i, posteriorment, es faran còpies en format JPEG per a la seua difusió.
La responsabilitat sobre la documentació, en el cas que els treballs es realitzen fora de l'arxiu (assegurança, conservació dels originals), anirà a càrrec de l'ajuntament.
Segona. Requisits dels beneficiaris
1. Podran sol·licitar estes ajudes els ajuntaments de la Comunitat Valenciana que realitzen inversions per a la digitalització de la documentació històrica del seu arxiu anterior a 1800 amb la finalitat de millorar la conservació i la difusió del seu patrimoni documental.
2. En el cas que el servici d'arxiu siga realitzat per organismes autònoms municipals amb personalitat jurídica pròpia, estos podran tramitar les subvencions i ser-ne beneficiaris.
3. Es podrà finançar a càrrec d'estes ajudes la digitalització d'aquelles sèries o col·leccions documentals que estiguen perfectament descrites per mitjà del corresponent catàleg o inventari i que siguen anteriors a 1800.
Tercera. Elements mínims a considerar en els treballs subvencionables
1) El procés de digitalització, que serà realitzat per empreses professionals, es realitzarà per mitjà de l'obtenció d'un màster en format TIFF, que faça possible la preservació de l'original i l'obtenció de còpies en el mateix format o en altres per a usos diversos; i dos còpies, que es destinaran a la consulta, i es realitzaran en format JPEG amb qualitat d'imatge alta i compressió baixa. La digitalització es realitzarà d'acord amb les normes següents:
a) La grandària de l'arxiu digital, el tipus d'arxiu i la resolució dependran de les característiques dels originals. Les característiques de l'original pel que es referix a les dimensions, tipus de lletra, nivell de contrast, etc. condicionarà que la imatge digital puga ser modificada respecte a l'original.
b) La captura digital es realitzarà a color verdader RGB, amb una profunditat de píxel de 24 bits (8 bits per cada canal), i amb un índex de qualitat de 5.0.
c) Per a la captura de grans formats, com a mapes, plans i pergamins, es realitzarà, en primer lloc, una captura general en sistema de compressió JPEG i amb una resolució òptima, que s'utilitzarà per a la difusió dels grans formats. En segon lloc, la dita captura general es dividirà en coordenades per a obtindre una malla quadriculada. Cada quadrícula d'esta malla s'ha de capturar separadament en TIFF, amb un format no superior a DIN A3 i d'alta resolució, indicant en la referència de cada document a què part de la quadrícula general correspon cada imatge.
d) Quan s'utilitze un sistema de compressió s'optarà pel nivell baix perquè la qualitat de la imatge no perda molta informació.
e) La digitalització es realitzarà amb un sistema de captura aeri i obert.
f) Les imatges digitalitzades haurà d'incloure els corresponents metadades en un format estàndard per a la seua identificació individualitzada, d'acord amb l'instrument de descripció del fons o col·lecció que s'ha digitalitzat.
g) Cada unitat de suport haurà d'incloure la informació simbòlica necessària, OYP 9608, capturada en forma d'arxiu d'imatge que constituirà el conjunt d'imatges testimoni destinades a la versió en microfilm de seguretat. Les dites imatges contindran la informació següent: començament i fi del volum, dificultat de lectura de l'original, document danyat, anagrama de la institució, fitxa descriptiva de les característiques de la microfilmació, dades de l'original, factor de reducció i targeta de resolució microgràfica.
El màster en format TIFF, així com una de les còpies en format JPEG es conservaran en la Conselleria de Cultura, Educació i Esport, mentres que l'altra còpia en format JPEG s'entregarà a l'ajuntament corresponent.
2. Per a la realització d'estos treballs els beneficiaris podran subcontractar amb tercers fins al 100% de l'import de l'activitat subvencionada.
Quarta. Termini de sol·licituds
1. El termini de presentació de sol·licituds serà de vint dies hàbils comptats des de l'endemà de la publicació d'esta convocatòria en el Diari Oficial de la Comunitat Valenciana. Si el termini finalitza en dia inhàbil o dissabte, s'entendrà prorrogat fins al primer dia hàbil següent.
2. La documentació es presentarà en el Registre General de la Conselleria de Cultura, Educació i Esport, Direcció General d'Arxius i Innovació Tecnològica; en les Direccions Territorials de Cultura, Educació i Esport; o per qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. En el cas que la documentació es presente en un registre diferent del Registre General de la Conselleria de Cultura, Educació i Esport, es recomana a l'ajuntament sol·licitant remetre un avís a l'òrgan gestor de la convocatòria, la Direcció General d'Arxius i Innovació Tecnològica, per fax (40.270.44.38) o per correu electrònic (zns@not.xa), indicant el número i la data d'entrada al registre.
Quinta. Documentació a presentar
1. Les sol·licituds, els models de les quals figuren com annexos a la present orde, es dirigiran a la Conselleria de Cultura, Educació i Esport, Direcció General d'Arxius i Innovació Tecnològica, i aniran acompanyades dels documents següents:
a) Certificat de l'acord del ple o comissió de govern de l'ajuntament en què es va acordar sol·licitar l'ajuda. En l'acord s'especificarà la finalitat i la quantia total del gasto previst; el compromís de cobrir l'excés que poguera existir, si és el cas, entre el pressupost inicial i el preu de contracta definitiu; i l'autorització de l'ajuntament a la Generalitat per a la difusió de la documentació històrica digitalitzada amb fins culturals i científics.
b) Certificació de l'interventor o del secretari-interventor de l'ajuntament o de l'organisme autònom municipal de la consignació del gasto en el pressupost de l'ajuntament.
c) La certificació haurà d'incloure, a més, una declaració de l'alcaldia de no incórrer en els motius d'exclusió assenyalats en l'article 13.2 de la Llei 38/2003, de 17 de novembre, General de Subvencions, tal com apareix en la base 2.4 de la present convocatòria.
d) Còpia del projecte de digitalització on s'especifiquen detalladament l'empresa que realitzarà els treballs, les condicions, formats, mètodes, dispositius de digitalització, suports d'emmagatzemament dels continguts digitalitzats i terminis de realització. El projecte inclourà també el pressupost detallat de la inversió acceptat per la corporació o l'organisme autònom municipal, on s'especifique tot el material detallat i el preu per unitats i treballs a realitzar, d'acord amb l'article 31.3 de la Llei 38/2003, de 17 de novembre, General de Subvencions.
e) Còpia dels instruments de descripció de les sèries o col·leccions documentals que es desitge digitalitzar.
f) La instància de manteniment de tercers, que apareix com annex III de la present orde, degudament omplida.
g) Documentació justificativa que permeta valorar les prioritats exposades en la base sexta de la present convocatòria.
h) Formulari del cens guia d'arxius de la Comunitat Valenciana que apareix com Annex IV de la present Orde, degudament omplit.
2. Si la sol·licitud no reunix els requisits i documents obligatoris que s'assenyalen en esta base es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, mitjançant una resolució se li tindrà per desistit de la seua petició, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Sexta. Procediment de concessió
1. Els criteris de valoració que es tindran en compte per a la concessió de les ajudes seran les següents:
a) Les peticions d'aquells beneficiaris que sol·liciten la digitalització de sèries i col·leccions documentals que per la seua antiguitat i interés es considere d'interés per a garantir la seua conservació (fins a 3 punts).
b) Les peticions d'aquells beneficiaris que sol·liciten la digitalització de sèries i col·leccions documentals que per la seua antiguitat i interés es considere d'interés per a promoure la seua difusió (fins a 3 punts).
c) La qualitat dels instruments de descripció de la documentació (fins a 3 punts).
d) Els beneficiaris que no hagen rebut ajudes per a la digitalització en els dos anys anteriors (3 punts).
2. Valoració de les sol·licituds
La valoració de les sol·licituds per a la digitalització de la documentació històrica dels arxius municipals la realitzarà una comissió de valoració que estarà composta per:
President:
- La Cap del Servici d'Arxius.
Vocals:
- El director de l'Arxiu de la Generalitat.
- Un tècnic de digitalització de l'Arxiu del Regne de València anomenat pel responsable del centre.
- Un tècnic de digitalització de la Biblioteca Valenciana anomenat pel responsable del centre.
Secretari amb veu i vot:
- El Cap de la Secció d'Arxius.
3. La comissió de valoració, atenent a les sol·licituds presentades i a l'interés d'estes, elaborarà la proposta de concessió d'estes ajudes en el termini de tres mesos, comptats des del dia següent de l'acabament del termini de presentació d'instàncies.
4. El Servici d'Arxius, com a òrgan competent per a l'ordenació i instrucció de la convocatòria, presentarà la proposta a la directora general d'Arxius i Innovació Tecnològica que dictarà la corresponent resolució en el termini d'un mes, la qual serà publicada en el Diari Oficial de la Comunitat Valenciana. Si en el termini de sis mesos des del dia que tinga efectes esta convocatòria no es resol per part de l'òrgan concedent, s'entendrà que la sol·licitud presentada ha sigut desestimada.
Sèptima. Finançament de les activitats subvencionades
1) L'aportació de la Conselleria de Cultura, Educació i Esport serà com a màxim del cinquanta per cent (50%) del cost de la inversió que es realitze en el 2007. Els beneficiaris hauran d'aportar a càrrec del seu pressupost la part no finançada per la Generalitat.
2) Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades.
3) Si el material a adquirir amb l'objecte de la subvenció té la consideració d'inventariable, hauran de tindre's en compte les exigències dels apartats 4, 5 i 6 de l'article 31 de la Llei 38/2003, de 17 de novembre, General de Subvencions.
Octava. Minoracions de la subvenció
1. Les minoracions produïdes en relació amb el pressupost inicial, bé pel menor pressupost del projecte definitiu o per baixes produïdes en l'adjudicació, es repartiran proporcionalment a les quantitats aportades per cada institució.
2. La Conselleria de Cultura, Educació i Esport no assumirà modificacions del contracte que suposen augment del preu d'adjudicació, ni revisió de preus. Si es produïxen estos casos els majors costos seran assumits exclusivament per l'ajuntament o la institució interessada.
Novena. Obligacions dels beneficiaris i tercers relacionats
1) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.
2) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció. Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'art. 30.3. la Llei 38/2003, de 17 de novembre, General de Subvencions.
3) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, aportant tota la informació que li siga requerida en l'exercici de les actuacions anteriors, d'acord amb el que establix l'art. 46 de la Llei 38/2003, de 17 de novembre, General de Subvencions.
4) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
6) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions. Si l'activitat subvencionada generara algun tipus d'imprés, la indicació que l'activitat ha rebut una ajuda de la Conselleria de Cultura, Educació i Esport haurà de realitzar-se bé incloent una frase al·lusiva a l'esmentada ajuda o amb la inclusió del logotip de la Conselleria de Cultura, Educació i Esport.
7) Procedir al reintegrament dels fons percebuts en els supòsits previstos en l'art. 37 de la Llei 38/2003, de 17 de novembre, General de Subvencions.
Quan el compliment pels beneficiaris s'aproxime de manera significativa al compliment total i s'acredite per estos una actuació inequivocament tendent a la satisfacció dels seus compromisos, la quantitat a reintegrar vindrà determinada per l'aplicació dels criteris enunciats en el paràgraf n) de l'apartat 3 de l'article 17 de la Llei, i es determinarà amb criteris de proporcionalitat.
Quan l'import de les subvencions, que en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, es procedirà al reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.
Deu. Justificació de les subvencions
1. El pagament de les aportacions de la Generalitat als beneficiaris es realitzarà de conformitat amb el que establisca la Llei de Pressupostos de la Generalitat per al 2007 i l'article 30 de la Llei 38/2003, de 17 de novembre, General de Subvencions. Per a efectuar el pagament els beneficiaris hauran de presentar la documentació següent:
a) Fotocòpia de l'orde de pagament, junt amb les fotocòpies compulsades de les factures corresponents al projecte executat, presentades en forma reglamentària i expedides per les empreses contractades, en les quals apareixeran detallats els preus per unitat i treballs realitzats i l'import total del producte final.
b) Certificació del secretari de l'ajuntament en què es faça constar que el producte contractat ha sigut entregat correctament i s'ha destinat a l'ús previst.
c) Els suports digitals i en microfilm del treball realitzat, que seran revisats pels tècnics de la Conselleria de Cultura, Educació i Esport per a confirmar que complixen tots els requisits de qualitat establits en esta orde. Els suports que presenten deficiències hauran de ser degudament reemplaçats per l'empresa contractant.
d) Una vegada verificat que els suports digitals i en microfilm complixen els requisits establits en la present orde, la Generalitat farà entrega a l'ajuntament en qüestió de les corresponents còpies dels suports digitals.
2. Els justificants establits en la present base es presentaran en la Conselleria de Cultura, Educació i Esport abans del 16 de novembre del 2007.
3. Les subvencions concedides per la Generalitat a les corporacions locals es realitzaran d'una sola vegada quan es presenten els justificants corresponents.
Onze. Causa de reintegrament
Procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
Dotze. Infraccions i sancions administratives.
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.
Tretze. Obligació de conservació
Els beneficiaris que es beneficien d'estes ajudes, quedaran obligats a mantindre els fons digitalitzats i microfilmats organitzats i en bones condicions de conservació, d'acord amb les normes i directrius que establisca la Conselleria de Cultura, Educació i Esport, dedicant per a això el personal necessari.